Морис Метерлинк
Аз дирих трийсет годин, сестри мои…

Превод от френски: Пейо Яворов, 1905

chitanka.info

Аз дирих трийсет годин, сестри мои, —

къде съдбата бе го скрила? —

Аз ходих трисет годин, сестри мои,

и пак не съм го доближила.

Аз дирих трийсет годин, сестри мои,

в умора паднах най-голяма;

той беше вредом, — вредом, сестри мои,

и пак наникъде го няма!

Душата ми е скръбна, сестри мои,

пред мене вечер притъмнява,

не виждам по-нататък, сестри мои,

и слънцето — за вас изгрява.

Да, вий сте в ранна младост, сестри мои,

за труден път, готови вече, —

ей стапът[1] ми, вземете, сестри мои,

и потърсете по-далече!…

[1] Стап (диал.) — тояжка за подпиране. — Бел. NomaD. ↑

Първа публикация на български: сп. „Мисъл“, 1905 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.